PRIETO SAN VICENTE (PSE-EE, 2014-02-06):
Presidente andrea, legebiltzarkideok.
Trebiñuko Konderriko alkateek, beren udalerrietako ordezkari modura, Legebiltzarreko Talde Sozialistari eskatu ziguten lege-proposamen bat izapidetu genezan Gorte Nagusietan, aspaldi-aspalditik lortu nahian dabiltzan horri konponbidea emateko eta Trebiñu Arabara batu ahal izateko.
Indar politiko guztiak eta erakunde guztiak bat gatoz Trebiñu Arabara batzeko ekimenarekin, eta, beraz, adostasun izugarri handia du proposamen honek, nahiz eta Legebiltzar honetan, gero, talde politiko batzuk arte martzialak egiten aritu ez argitzeko zein aldetan diren benetan. Nolanahi ere, Araban, urte askoan, aho batez adierazi izan da behin eta berriz horrek horrela behar zuela, eta Legebiltzar honetan ere aspaldian, gai hau landu izan denean, oso-oso handia izan da bategite horren aldeko jarrera eta adostasuna.
Une honetan, gainera, borondate positibo ikaragarria du proposamen honek; gure legediaren esparruan txertatu da, bide hori irekitzeko baliabideak eta irudi juridikoak erabilita, suminik gabe eta proposatzaileen eskutik argudio sendoak azalduta eta arrazoian eta zentzuan sendo oinarrituta  - eta horrek pozgarria izan behar luke betiere guztiontzat - ; hala, auzia konpontzeko ekimena erakundeen bitartez bideratzea proposatzen da, jardun politikoaren mugen barruan arituta betiere. Areago, nire ustez, zoriondu egin behar genituzke ekimen honen alde egin dutenak, legea interpretatu baino ez baitute egin hainbat hamarkadaz trabatuta egon den auzi baterako irtenbide politikoa proposatzeko.
Zilegi da, noski, Arabak nahi izatea... edo, hobeto esanda, zilegi da Trebiñuko konderriak Araban egon nahi izatea; zilegi da Arabak Trebiñuko konderria Araban egon dadin nahi izatea, eta zilegi da, halaber, Euskadik Trebiñuko konderria Araban egon dadin nahi izatea, baina hori guztia bezain zilegi da, nire ustez, Burgosek edo Gaztela eta Leonek Trebiñuko konderria Burgosen edo Gaztela eta Leonen egon dadin nahi izatea. Eta hori guztia zilegi delako eta politika demokratikoaren barruan dagoelako, hain zuzen, geratu izan da auzi hau trabatuta horrenbeste eta horrenbestetan.
Traba-egoera hori bide guztiz demokratikoetatik konpondu nahi da, erakundeetan oinarrituta zeharo eta berme juridikoen erabateko babesean. Hala, nolabait esateko, auzi honetan bitartekari izan daitekeen erakunde bati  - hots, Gorte Nagusiei -  eskatzen zaio legea bera baliatuta behin betiko konponbidea eman diezaion auzi honi, erakunde horrek lege-proposamena hezurmamitzeko ahalmena baitu, haren gehiengoak hala onetsiz gero, eta hor baino ezin baita auzi hau behin betiko konpondu. Izan ere, gainerako bide guztiak, mundu guztiak ondo dakienez, trabatuta geratu izan dira beti.
Hortaz, auzi honetan aurretiaz ere proposatu izan diren ebazpen-irudiak proposatzea, jakinda trabatuta geratu direla eta ez direla inora iritsi, edo proposamenak lege txar batean funtsatzea  - hemen aipatutako horretan, esaterako -  Trebiñuko enklabearen arazoa hor ebatzi behar delakoan, akuilua ostikoz jotzea da; burua hegalpean ezkutatzea baino ez; alegia, batetik, hots handiz esatea Trebiñu Araba dela, eta ahopeka, gero, horretarako trabak jartzea.
Eta, tira, espero dut Gorte Nagusietan aintzakotzat hartuko dutela Legebiltzarrean onetsi eta Gorte Nagusietan defendatuko dugun ekimen hau, Legebiltzarrak hartutako erabaki hau Gorte Nagusietara bideratu dadin eta legea era dadin han.
Helburu demokratikoak eta guztiz legezkoak planteatzen direnean, helburu horiek kontu eta arreta handiz aztertzea da politikarako jardunbiderik onena eta demokraziarako jardunbiderik onena. Txarra izango litzateke ateak danbatekoz ixtea, proiektua merezi duen garrantziarekin eta errespetuarekin jorratu aurretik. Berariaz aipatu nahi izan dut hori, itxura batean baten batek jada halako asmoren bat aditzera eman baitu nolabait.
Nire ustez, Gorte Nagusiek oso kontuan hartu behar dute Legebiltzar hau bai, halaber, Legebiltzar honek Trebiñuko egoera konpontzeko dakarren proposamena ere; sozialistok, hortaz, pozarren gaude demokraziaren egintza horrekin, eta azken-azkeneko ondorioetaraino eramango dugu.
Eskerrik asko.